ml en sl en en en en en en en de en en en ml ml ml ml ml ml ml ml ml ml ml ml ml ml ml ml ml en ml ml ml ml ml ml ml ml ml ml ml en ml en en en en en en ml ml ml ml ml ml ml ml ml ml ml ml ml ml ml ml ml ml ml ml ml ml en en
അതിര്‍ത്തിയിലൂടെ ഉരുകിയൊലിക്കുന്ന വൈരവും ശത്രുതയും | RISALA WEEKLY
To search in site, type your keyword and hit enter
Article · Articles · Issue · Issue 1204 · കവര്‍ സ്റ്റോറി · കാണാപ്പുറം
ഇന്ത്യയോട് വിട പറയാന്‍ നേരത്ത് പാകിസ്താന്റെ രാഷ്ട്രപിതാവ് ഖാഇദെ അഅ്‌സം മുഹമ്മദലി ജിന്ന പറഞ്ഞു: ”സുഹൃത്തുക്കളായി നാം വേര്‍പിരിയുകയാണ് . ഞാന്‍ ആത്മാര്‍ഥമായി ആഗ്രഹിക്കുന്നു; നമ്മള്‍ സുഹൃത്തുക്കളായി മേലിലും തുടരുമെന്ന്’. തന്റെ സ്വപ്‌ന സന്തതിയായ ‘പുണ്യഭൂമി’ അതിന്റെ ഭാഗധേയം കുറിച്ചിടുന്നതിനു മുമ്പ് തന്നെ ജിന്ന ഈ ലോകത്തോട് വിട പറഞ്ഞു. സുഹൃത്തുക്കളായല്ല; കൊടിയ ശത്രുക്കളായാണ് രാജ്യം രണ്ടായി വിഭജിക്കപ്പെട്ടതെന്നും ഏഴുപതിറ്റാണ്ട് പിന്നിടുമ്പോഴും വൈരം രൂക്ഷത പ്രാപിക്കുന്നേയുള്ളൂവെന്നുമുള്ള വാസ്തവികതക്ക് മുന്നില്‍ ലോകം നടുങ്ങിനില്‍ക്കുന്നു. സെപ്തംബര്‍ 18നു ഞായറാഴ്ച പുലര്‍ച്ചെ കശ്മീരിലെ ഉറിയില്‍ ഇന്ത്യന്‍ സൈനിക താവളത്തിനുനേരെ ജെയ്‌ഷെ മുഹമ്മദ് ഭീകരവാദികള്‍ നടത്തിയെന്ന് വിശദീകരിക്കപ്പെട്ട 18 സൈനികരുടെ കൊലയില്‍ കലാശിച്ച ആക്രമണം, ഇന്ത്യപാക് അതിര്‍ത്തി വീണ്ടും ചൂടുപിടിപ്പിച്ചിരിക്കുന്നു. ഇരുരാജ്യങ്ങളുടെയും കൈയില്‍ ആണവായുധങ്ങള്‍ ഇല്ലായിരുന്നുവെങ്കില്‍ എന്നോ യുദ്ധം പൊട്ടിപ്പുറപ്പെട്ടേനെ എന്നാണ് വിദഗ്ധര്‍ പറയുന്നത്. മുമ്പ് നാല് തവണ യുദ്ധം ചെയ്ത പാരമ്പര്യമുണ്ട് നമുക്കിടയില്‍. 1987തൊട്ട് നുഴഞ്ഞുകയറ്റവും തീവ്രവാദവും മൂലം പതിനായിരങ്ങള്‍ കൊല്ലപ്പെടുകയും അതിര്‍ത്തിക്കിരുവശത്തും അശാന്തി നിദാന്തമായി തുടരുകയുമാണല്ലൊ. ഈ അവസ്ഥക്കു ഗുണകരമായൊരു മാറ്റം വേണമെന്ന് അയല്‍രാജ്യങ്ങള്‍ ആത്മാര്‍ഥമായി ആഗ്രഹിക്കാത്തത് പോലെ. തര്‍ക്കം സങ്കീര്‍ണമാക്കാനുള്ള ശ്രമങ്ങള്‍ ഇരുഭാഗത്തും ത്വരിതഗതിയില്‍ മുന്നോട്ട്‌പോകുമ്പോള്‍ ആഗോളസമൂഹം ‘ആചാരമൊഴികള്‍’ ചൊല്ലിയും മാമൂല്‍ പ്രതിഷേധങ്ങളിലൂടെ കാപട്യങ്ങള്‍ ആവര്‍ത്തിച്ചും യഥാര്‍ഥ പ്രശ്‌നം മറച്ചുപിടിക്കാന്‍ ശ്രമിക്കുകയാണ്.
ദേശസുരക്ഷ, കശ്മീര്‍, അതിര്‍ത്തി എന്നൊക്കെ കേള്‍ക്കുമ്പോള്‍ സിരകളിലൂടെ അഗ്‌നി ഇരമ്പുന്ന പശുമാര്‍ക്ക് ദേശസ്‌നേഹികള്‍ രാജ്യം ഭരിക്കുന്ന ‘സുവര്‍ണകാലഘട്ട’ത്തിലാണ് അതിര്‍ത്തി കടന്നെത്തിയ ചാവേറുകള്‍ (ഫിദായീന്‍) പുലരിയുടെ കൂരിരുളില്‍ പട്ടാളത്തമ്പുകള്‍ക്ക് നേരെ അത്യാധുനിക ആയുധങ്ങള്‍ ഉപയോഗിച്ച് കൂട്ടഹത്യ നടത്തിയിരിക്കുന്നത്. അതും വിഭജനം തൊട്ട് സംഘര്‍ഷഭരിതമായി തുടരുകയും പലതവണ നുഴഞ്ഞുകയറ്റക്കാരുടെ വിളയാട്ടങ്ങള്‍ക്ക് വേദിയൊരുക്കുകയും ചെയ്ത ഉറി മേഖലയില്‍! നമ്മുടെ അതിര്‍ത്തി ഇത്രക്കും ദുര്‍ബലമാണോ എന്ന ചോദ്യത്തിനു മുന്നില്‍ 54ഇഞ്ച് വിരിമാറ് കാണിച്ച് ഹുങ്ക് പറയുന്ന നരേന്ദ്രമോഡിക്ക് ഉത്തരം മുട്ടുന്നുണ്ടാവണം. നമ്മുടെ രഹസ്യാന്വേഷണ വിഭാഗം എന്തെടുക്കുകയായിരുന്നു ഇതുവരെ. അതിര്‍ത്തി കടന്നുള്ള ഭീകരാക്രമണത്തിന് സാധ്യതയുണ്ടെന്ന് സെപ്തംബര്‍ 17നു കശ്മീര്‍ മേഖലയിലെ ബോര്‍ഡര്‍ സെക്യൂരിറ്റി ഫോഴ്‌സ് ഇന്‍സ്‌പെക്ടര്‍ ജനറല്‍ വികാസ് ചന്ദ്ര വെളിപ്പെടുത്തിയതായി വാര്‍ത്താ ഏജന്‍സി പി.ടി.ഐ റിപ്പോര്‍ട്ട് ചെയ്തതാണ്. എന്തുകൊണ്ട് ആ വിവരത്തിന്റെ അടിസ്ഥാനത്തില്‍ മുന്‍കരുതല്‍ നടപടികളൊന്നുമെടുക്കാതെ എല്ലാവരും കിടന്നുറങ്ങി? പ്രക്ഷുബ്ധമായ താഴ്‌വരയില്‍ ജൂലൈ രണ്ടാം വാരം തൊട്ട് ഭീകരവിരുദ്ധമുന്‍കരുതല്‍ നല്‍കേണ്ട രഹസ്യാന്വേഷണ വിഭാഗം (ങൗഹശേ അഴലിര്യ ഇലിൃേല-ങഅഇ) പ്രവര്‍ത്തനരഹിതമായി കിടക്കുകയാണെന്ന് ഉയര്‍ന്ന പോലിസ് ഓഫീസറെ ഉദ്ധരിച്ച് ഇന്ത്യന്‍ എക്‌സ്പ്രസ് റിപ്പോര്‍ട്ട് ചെയ്യുകയുണ്ടായി.
ജൂലൈ എട്ടിന് ഹിസ്ബുല്‍ മുജാഹിദീന്‍ നേതാവ് ബുര്‍ഹാന്‍ വാലി കൊല്ലപ്പെട്ടത് മുതല്‍ കശ്മീരാകെ പൊട്ടിത്തെറിയുടെ വക്കിലെത്തിയിട്ടും ബി.ജെ.പി ഇതര പാര്‍ ട്ടികള്‍ ആവശ്യപ്പെടും പോലെയുളള സക്രിയമായ ഒരു ഇടപെടലിനു തയാറാവാത്ത കേന്ദ്രസര്‍ക്കാര്‍, ഭീകരാക്രമണത്തോട് എങ്ങനെ പ്രതികരിക്കണമെന്നറിയാതെ അന്ധാളിച്ചുനില്‍ക്കുന്നത് ഏത് ദിശയിലൂടെ നീങ്ങിയാലും പ്രത്യാഘാതം ഗുരുതരമായിരിക്കും എന്ന ബോധ്യത്തിലാവണം. ചാനല്‍ ചര്‍ച്ചയിലെ വാഗ്വാദങ്ങളില്‍ തൊള്ളയിടുന്നത് പോലെയല്ല, പ്രായോഗികതലത്തില്‍ ശത്രുവിനെ നേരിടുക എന്നത്. അന്താരാഷ്ട്രാസമൂഹത്തിന്റെ മനോഘടനയും അതിപ്രധാനമാണ്. ഒരു പല്ലിനു പകരം ഒരു താടി മുഴുന്‍ എന്ന മുന്‍ ആര്‍.എസ്.എസ് വക്താവും ഇപ്പോള്‍ ബി.ജെ.പി ദേശീയ ജനറല്‍ സെക്രട്ടറിയുമായ രാംമാധവിന്റെ വീരസ്യം പറച്ചില്‍ അമിതാവേശത്തിന്‍േറതാണ്. ആണവ ബ്ലാക്‌മെയില്‍ കൊണ്ടൊന്നും തങ്ങള്‍ പേടിക്കില്ലത്രെ. ഒരു മുന്‍ സൈന്യാധിപന്‍ പറഞ്ഞത്, നമ്മുടെ ‘ഫിദായീനുകളെ ‘അതിര്‍ത്തിക്കപ്പുറത്തേക്ക് പറഞ്ഞുവിട്ട് പ്രതികാരം ചെയ്യാമെന്നാണ്. കേള്‍ക്കാന്‍ എന്തൊരു രസം? ഫിദായീനുകളെ കൊണ്ട് കളിച്ച പാകിസ്താന്റെ അനുഭവം നമ്മുടെ മുന്നിലുള്ളപ്പോള്‍ ബുദ്ധിയുള്ളവര്‍ ചിന്തിക്കുന്ന വഴിയാണോ ഇത്? അല്ലെങ്കില്‍തന്നെ, ബലൂചിസ്താന്‍ പ്രശ്‌നം വലിച്ചിഴച്ചുകൊണ്ടുവന്നത് രാഷ്ട്രാന്തരീയ തലത്തില്‍ നമുക്ക് ദുഷ്‌പേര് വരുത്തിവെച്ചിട്ടുണ്ടെന്ന് സമ്മതിക്കാതെ വയ്യ. ബലൂച് വിമത നേതാവ് ബ്രഹ്മാദാഗ് ബുഗ്തി ഇന്ത്യയില്‍ അഭയം തേടാനൊരുങ്ങുന്നതോടെ വേലിപ്പുറത്ത് കിടക്കുന്ന പാമ്പിനെ പിടിച്ച് മടിയിലേക്കെടുത്തിടുകയാണ്. ബലൂചിസ്താന്‍ കൊണ്ട് കശ്മീര്‍ വിഷയത്തില്‍ പകരം വീട്ടാമെന്ന കണക്കുകൂട്ടല്‍ യാഥാര്‍ഥ്യബോധത്തിന്റെതാണോ? ലോകരാഷ്ട്രങ്ങളില്‍ ഏതെങ്കിലുമൊന്ന് ഈ ദിശയില്‍ നമ്മെ പിന്തുണക്കുമെന്ന് കരുതാനാവുമോ? ഇല്ല. എന്നല്ല, അയല്‍രാജ്യങ്ങളായ അഫ്ഗാനിസ്ഥാനും ഇറാനും പോലും ഇപ്പോഴത്തെ നീക്കത്തില്‍ പരോക്ഷമായെങ്കിലും അതൃപ്തി രേഖപ്പെടുത്തിക്കഴിഞ്ഞു.
അതിര്‍ത്തി ഭദ്രമായി കാക്കാനും സൈനികരുടെ ജീവന്റെ സുരക്ഷ ഉറപ്പുവരുത്താനും ശ്രമിക്കുന്നതിനു പകരം രാജ്യസ്‌നേഹത്തിന്റെ ഹൈപ് ഉല്‍പാദിപ്പിക്കാന്‍ തിരിച്ചടിയെയും സൈനിക നടപടിയെയും കുറിച്ച് വാചാടോപം നടത്തുന്നത് വിവേകശാലികളായ ഭരണകര്‍ത്താക്കളുടെ ലക്ഷണമല്ല. മോഡിസര്‍ക്കാര്‍ ഈ വിഷയം കൈകാര്യം ചെയ്യുന്ന രീതി പോലും നൈപുണ്യമോ അവധാനതയോ തൊട്ടുതീണ്ടാത്തതാണ്. മുംബൈ ഭീകരാക്രമണം നടന്നപ്പോള്‍ ലോകം മുഴുവന്‍ നമ്മോടൊപ്പമായിരുന്നു. പത്താന്‍കോട്ടില്‍നിന്നാണ് നമ്മുടെ പിഴവിന് തുടക്കം കുറിക്കുന്നത്. പാകിസ്താനെ അന്താരാഷ്ട്രാതലത്തില്‍ പൂര്‍ണമായി ഒറ്റപ്പെടുത്തുന്നതില്‍ മുമ്പ് നാം ഒരുപരിധിവരെ വിജയിച്ചിരുന്നു. മുമ്പും പകരം വീട്ടലിനെ കുറിച്ചാണ് പ്രതിപക്ഷത്തായിരുന്ന ബി.ജെ.പി മുറവിളികൂട്ടിയിരുന്നത്. പാക് അധീന കശ്മീരിലെ ഭീകരവാദിത്താവളങ്ങള്‍ ബോംബിട്ട് തകര്‍ക്കാത്തതെന്തെന്ന് മോഡിയും മാധവുമൊക്കെ ആവര്‍ത്തിച്ചു ആക്രോശിച്ചു. നമ്മുടെ രാജ്യത്തോടുള്ള കൂറായിരുന്നില്ല, അയല്‍രാജ്യത്തോടുള്ള വിദ്വേഷമായിരുന്നു ഈ വഴിതെറ്റിയ മോഹങ്ങള്‍ക്കുള്ള പ്രചോദനം. പാക്കിസ്താന്റെ കൈയിലും അമേരിക്കന്‍ നിര്‍മിത പോര്‍വിമാനങ്ങളും ബോംബുകളുമുണ്ടെന്നും യുദ്ധമുഖം തുറന്നാല്‍ അത് അടച്ചുപൂട്ടാന്‍ പ്രയാസമാണെന്നുമുള്ള യാഥാര്‍ഥ്യം എന്തുകൊണ്ടോ ഇവര്‍ മറന്നുപോകുന്നു. കാര്‍ഗില്‍ നുഴഞ്ഞുകയറ്റം ഇന്ത്യയുടെ അഖണ്ഡതക്ക് നേരെയുള്ള ശത്രുരാജ്യത്തിന്റെ ആസൂത്രിത നീക്കമായിരുന്നു. എന്നിട്ടും സൈന്യത്തെ തുരത്തുന്നതിനപ്പുറം തുറന്ന യുദ്ധത്തിലേക്ക് അത് വഴിമാറാതിരിക്കാന്‍ അന്നത്തെ പ്രധാനമന്ത്രി എ.ബി. വാജ്‌പേയി കാണിച്ച പക്വത മോദിക്ക് പാഠമാവേണ്ടതുണ്ട്. യുദ്ധം സമാധാനത്തിനു പകരം വെക്കാവുന്നതല്ലെന്ന് വാജ്‌പേയി എന്ന മനുഷ്യസ്‌നേഹിക്ക് അറിയാമായിരുന്നു.
അന്താരാഷ്ട്രാതലത്തില്‍ കശ്മീര്‍ തര്‍ക്കം ഉയര്‍ത്തിക്കൊണ്ടുവരാന്‍ ലഭിക്കുന്ന ഒരൊറ്റ അവസരവും പാകിസ്താന്‍ പാഴാക്കില്ല എന്നതാണ് ഇതഃപര്യന്ത അനുഭവം. യു.എന്‍ വാര്‍ഷിക സമ്മേളനത്തില്‍ പങ്കെടുക്കാന്‍ ന്യൂയോര്‍ക്കിലെത്തിയ പാക് പ്രധാനമന്ത്രി നവാസ് ശരീഫ് വ്യാപകമായ നയതന്ത്ര ഉദ്യമങ്ങളിലാണ് ഏര്‍പ്പെട്ടിരിക്കുന്നത്. യു.എസ് സ്‌റ്റേറ്റ് സെക്രട്ടറി ജോണ്‍ കെറിയുമായി നടത്തിയ സംഭാഷണങ്ങളില്‍ കശ്മീര്‍ പ്രശ്‌നം പരിഹരിക്കാന്‍ അമേരിക്കയുടെ സഹായം തേടുന്നതിലാണ് ഊന്നല്‍ നല്‍കിയത്. കശ്മീര്‍ വിഷയം കോള്‍ഡ് സ്‌റ്റോറേജില്‍ വെച്ച്, ഭീകരാക്രമണത്തെ കുറിച്ച് അഭിപ്രായം പറയാന്‍ അവര്‍ തയാറാവില്ലെന്നും നാം കണ്ടു. ഇരുനേതാക്കളുടെയും കൂടിക്കാഴ്ചക്ക്‌ശേഷം യു.എസ് വിദേശകാര്യവക്താവ് ജോണ്‍കിര്‍ബിസ് നല്‍കിയ വിശദീകരണത്തില്‍ വായിച്ചെടുക്കാന്‍ ഒരുപാടുണ്ട്. കശ്മീര്‍ തര്‍ക്കത്തിനു പരിഹാരം കാണേണ്ടത് ഇരുരാജ്യങ്ങളും ചേര്‍ന്നാണെന്ന നിലപാടില്‍ അമേരിക്ക ഇപ്പോഴും ഉറച്ചുനില്‍ക്കുന്നു. പാകിസ്താനെ വാഷിംഗ്ടണ്‍ ഭരണകൂടം ഇപ്പോഴും ഉറ്റചങ്ങാതിയായാണ് കാണുന്നത്. പാകിസ്താനും അമേരിക്കയും തമ്മിലുള്ള ഉഭയകക്ഷി ബന്ധം കരുത്തുറ്റതും ദീര്‍ഘകാലാടിസ്ഥാനത്തിലുമുള്ളതുമാണെന്നാണ് കിര്‍ബിയുടെ പക്ഷം. പാക്കിസ്ഥാന്‍, കഴിഞ്ഞ നാല്‍പത് വര്‍ഷമായി അഫ്ഗാനിസ്ഥാനില്‍നിന്നുള്ള അഭയാര്‍ഥികള്‍ക്ക് നല്‍കുന്ന ആതിഥ്യം മാനവിക മൂല്യങ്ങളോടുള്ള ആ രാജ്യത്തിന്റെ ആദരവാണ് ഉയര്‍ത്തിക്കാട്ടുന്നത്- കിര്‍ബി കൂട്ടിച്ചേര്‍ത്തു.
ചുരുക്കത്തില്‍, മേഖലയിലെ തങ്ങളുടെ താല്‍പര്യസംരക്ഷണത്തിനു അമേരിക്കയെ സംബന്ധിച്ചിടത്തോളം പാകിസ്താന്റെ സഹായം ആവശ്യമാണ്. ചൈനയോട് ആ രാജ്യം അടുക്കുന്നത് തടയാന്‍ ഏതറ്റം വരെ പോകാനും വൈറ്റ് ഹൗസ് തയാറാണ്. അതിനിടയില്‍, ഭീകരവാദത്തിന്റെ പേരില്‍ ഔപചാരികതക്ക് വേണ്ടി, അല്ലെങ്കില്‍ ലോകത്തിന്റെ കണ്ണില്‍ പൊടിയിടാന്‍ വേണ്ടി ചില ഗിമ്മിക്കുകള്‍ കാഴ്ചവെക്കുകയല്ലാെത, ഗൗരവതരമായ ഒരു നയംമാറ്റത്തിനും ഒബാമയും കൂട്ടരും മുന്നോട്ടുവരില്ല. മേഖലയില്‍ സമാധാനം സ്ഥാപിക്കേണ്ട ചുമതല നമ്മുടേത് മാത്രമാണെന്ന് സാരം. അത്തരമൊരു സാഹചരത്തില്‍ പിരിമുറുക്കം കുറക്കാനും അതിര്‍ത്തി സാധാരണനിലയിലേക്ക് കൊണ്ടുവരുവാനും എന്തുണ്ട് പോംവഴി എന്ന് ചിന്തിക്കേണ്ട ബാധ്യത നമ്മുടേത് മാത്രമാണ്. ഭീകരവാദത്തിന്റെ കളിത്തൊട്ടിലായി പാകിസ്താന്‍ അറിയപ്പെടുന്നതില്‍ ആ രാജ്യത്തും വ്യാപക രോഷം പുകയുന്നുണ്ട് . മൂന്ന് വിദേശകാര്യ സെക്രട്ടറിമാരും മുന്‍ ദേശീയ സുരക്ഷാ ഉപദേഷ്ടാവും ചേര്‍ന്ന് രൂപം കൊടുത്ത വിദേശനയദേശീയ സുരക്ഷാ പദ്ധതിയില്‍ (ദി നേഷന്‍ പത്രം പ്രസിദ്ധീകരിച്ചത് ) ഭീകരവാദികളുടെ വിളയാട്ടം നിര്‍ത്തേണ്ടതിന്റെ ആവശ്യകതയാണ് ഊന്നിപ്പറഞ്ഞത്. അഫ്ഗാനില്‍നിന്ന് സോവിയറ്റ് ചെമ്പടയെ കെട്ടുക്കെട്ടിക്കാന്‍ പാകിസ്ഥാന്‍ ആസ്ഥാനമാക്കി തീവ്രവാദിഗ്രൂപ്പുകളെ വളര്‍ത്തിയതിന്റെ തിക്തഫലമാണ് ആ രാജ്യമിന്ന് അനുഭവിക്കുന്നത്. താലിബാനും അല്‍ ഖാഇദയും മാത്രമല്ല, ജെയ്‌ഷെ മുഹമ്മദും ഹര്‍ക്കത്തുല്‍ മുജാഹിദീനും ലഷ്‌ക്കറെ ത്വയ്ബയുമെല്ലാം ജനാധിപത്യ, സൈനിക ശക്തികള്‍ക്ക് ബദലായി അവിടെ ശൃംഖല സൃഷ്ടിച്ചിരിക്കയാണ്. ബേനസീര്‍ ഭൂട്ടോയെ കൊന്നത് ഭീകരവാദി ഗ്രൂപ്പുകളിലൊന്നാണ്. നവാസ് ശരീഫിന് അധികാരശക്തി പ്രയോഗിക്കാന്‍ സാധിക്കാത്തത് പട്ടാളത്തിന്റെ പരോക്ഷവുമായ അധികാരപ്രയോഗങ്ങള്‍ കൊണ്ടാണ്. പല ഭീകരവാദ ഗ്രൂപ്പുകള്‍ക്ക് പിന്നിലെയും അദൃശ്യാംഗുലികള്‍ സൈനികനേതൃത്വത്തിന്‍േറതാണ്. നവാസ് ശരീഫ് അന്തരാഷ്ട്ര സമൂഹത്തെ അഭിസംബോധന ചെയ്യാന്‍ പോകുന്ന സമയം നോക്കി ഉറിയിലേക്ക് ചാവേറുകളെ അയച്ച കുനുട്ട്ബുദ്ധിക്ക് പിന്നില്‍ സൈന്യമായിരിക്കാം പ്രവര്‍ത്തിച്ചിട്ടുണ്ടാവുക.
ജനത്തിന്റെ ചുമലില്‍ വെക്കണം രാജ്യസുരക്ഷ
വിദേശാതിക്രമത്തിനും ഭീകരവാദത്തിനും ആത്യന്തിക ചിന്തകള്‍ക്കുമെല്ലാം നല്ല പ്രതിവിധി വിശ്വാസത്തിലെടുക്കാവുന്ന പൗരസഞ്ചയമാണ്. കശ്മീരിലെ ജനത്തെ വിശ്വാസത്തിലെടുക്കാതെ രാജ്യാതിര്‍ത്തി ഭദ്രമായി സൂക്ഷിക്കാമെന്ന് കരുതുന്നിടത്താണ് കേന്ദ്രസംസ്ഥാന സര്‍ക്കാരുകള്‍ക്ക് പിഴക്കുന്നത്. വിഭജനത്തിന്റെ വേദനാജനകമായ കാലത്ത്, അതിര്‍ത്തി കടന്നെത്തിയ അക്രമകാരികളെ തുരത്തിയത് സൈന്യം മാത്രമായിരുന്നില്ല. ശൈഖ് അബ്ദുല്ലയുടെ വിശ്വസ്ത അനുയായികള്‍ അടക്കമുള്ള പൗരന്മാര്‍ കൂടിയായിരുന്നു. മഹരാജാ ഹരിസിംഗില്‍നിന്ന് കശ്മീര്‍ വിട്ടകിട്ടുന്നതിനു രംഗത്തുണ്ടായിരുന്ന മലയാളിയായ വി.പി മേനോന്‍ നാഷനല്‍ കോണ്‍ഫറന്‍സ് വളണ്ടിയര്‍മാര്‍ അന്ന് വഹിച്ച പങ്ക് വിശദീകരിക്കുന്നുണ്ട്. അയ്യൂബ് ഖാന്‍ 1965ല്‍ കശ്മീരിലേക്ക് സൈന്യത്തെ അയച്ചപ്പോഴും(‘ഓപ്പറേഷന്‍ ജിബ്രാള്‍ട്ടര്‍’) കശ്മീരികള്‍ ഇന്ത്യയോടൊപ്പം ഉറച്ചുനില്‍ക്കുകയായിരുന്നു. സുല്‍ഫിക്കര്‍ അലി ഭൂട്ടോയുടെ ഗൂഢപദ്ധതി തകര്‍ക്കുന്നതില്‍ താഴ്‌വരയിലെ പൗരസഞ്ചയം വഹിച്ച പങ്ക് അക്കാലത്ത് അതിര്‍ത്തിക്കപ്പുറം സജീവ ചര്‍ച്ചാവിഷയമായിരുന്നു. ഇന്ന് കശ്മീര്‍ എവിടെ നില്‍ക്കുന്നു? ‘ആസാദി ‘മുദ്രാവാക്യം മുഴക്കുന്ന ഹുര്‍റിയത്ത് നേതാക്കളുടെ കാര്യമല്ല പറയുന്നത്, ഇന്ത്യന്‍ മണ്ണില്‍ സ്വന്തം ഭാഗധേയം ചേര്‍ത്തുപിടിക്കുന്ന കശ്മീരികളുടെ മനസ്സ് പോലും നമ്മില്‍നിന്ന് അകന്നിരിക്കയാണ്. ഈയവസ്ഥക്ക് മാറ്റമുണ്ടാക്കാന്‍ എന്താണ് പോംവഴി എന്നതിനെ കുറിച്ചാവട്ടെ കേന്ദ്രസംസ്ഥാന സര്‍ക്കാരുകളുടെ ചിന്ത. അല്ലാതെ, യുദ്ധത്തിന്റെയും ചോരക്കളിയുടെയും തന്ത്രങ്ങള്‍ രാജ്യത്തിന്റെ ഊര്‍ജവും വിഭവവും ചോര്‍ത്തിയെടുക്കുകയേയുള്ളൂവെന്ന് തിരിച്ചറിയുന്നതാവും നമ്മുടെ നാട്ടിന്റെ അനുഗ്രഹം.
അതിര്‍ത്തിയിലൂടെ ഉരുകിയൊലിക്കുന്ന വൈരവും ശത്രുതയും added by Risala Weekly on October 5, 2016
View all posts by Risala Weekly →
കേരളീയ ഉലമ മാറ്റത്തിന്റെ വഴിയടയാളങ്ങള്‍
മുസ്‍ലിം സ്വത്വ സംവാദങ്ങളിലെ കോളനീകരണവും അപകോളനീകരണവും
പാരമ്പര്യ നിഷേധം എങ്ങനെയാണ് ഭീകരതയിലേക്ക് വീഴുന്നത്?
പാശ്ചാത്യ ഇസ്‌ലാമും ഭയത്തിന്റെ പുതിയ ഭാവങ്ങളും
വയനാടന്‍ കാപ്പി അവേലത്തേക്ക് ചുരമിറങ്ങിത്തുടങ്ങിയത്
പ്രവേശന പരീക്ഷയ്ക്ക് 27നകം ഓണ്‍ലൈനായി അപേക്ഷിക്കണം
ഇ. അഹമ്മദിന്റെ മരണം ഉയര്‍ത്തുന്ന ചിന്തകള്‍
എടുത്തും കൊടുത്തുമാണ് പ്രകൃതി നിലനില്‍ക്കുന്നത്‌
പടനിലം ഹുസൈന്‍ മുസ്‌ലിയാര്‍ ഇളംകാറ്റുപോലെ ഒരു ജീവിതം
ഇന്ത്യന്‍ മിലിട്ടറി കോളേജ് പ്രവേശനത്തിന് അപേക്ഷിക്കാം
ട്രംപിനു മുന്നില്‍ തോറ്റുകൊടുക്കാത്ത ലോകം
സ്റ്റാറ്റിസ്റ്റിക്കല്‍ ഇന്‍സ്റ്റിറ്റ്യൂട്ടില്‍ സ്‌റ്റൈപ്പന്‍ഡോടെ പഠനം
കാണാപ്പുറം കവര്‍ സ്റ്റോറി തൊഴില്‍വഴികള്‍ വീടകം
© 2016, ↑ RISALA WEEKLY
Log in - Powered by Risala - Developed by Salbiz Infotech